**Is - Ddeddfau**

Is-Ddeddfau A Wnaed O Dan Adran 68 O Ddeddf Cymalau Heddlu Tref 1847 Ac Adran 171 O Ddeddf Iechyd Y Cyhoedd, 1875 Gan Gyngor Bwrdeistref Ogwr Mewn Perthynas Â Cherbydau Hacni Ym Mwrdeistref Ogwr.

**Dehongliad**

1. Drwy’r is-ddeddfau hyn mae "y Cyngor" yn golygu Cyngor Bwrdeistref Ogwr ac ystyr "y Dosbarth" yw Bwrdeistref Ogwr.

**Darpariaethau sy’n rheoleiddio’r modd y bydd rhif pob cerbyd hacni sy’n cyfateb i rif ei drwydded yn cael ei arddangos.**

2. (a) Rhaid i berchennog cerbyd hacni beri i rif y drwydded a roddwyd iddo mewn perthynas â’r cerbyd gael ei beintio neu ei farcio ar y tu allan a’r tu mewn i’r cerbyd, neu ar blatiau sydd ynghlwm wrtho.

(b) Rhaid i berchennog neu yrrwr cerbyd hacni:-

i. peidio ag achosi neu beri i unrhyw rif o’r fath gael ei guddio o olwg y cyhoedd tra bo’r cerbyd yn sefyll neu ar gael i’w logi;

ii. peidio â pheri na chaniatáu i’r cerbyd sefyll neu fod ar gael i’w logi gydag unrhyw baentiad, marc neu blât o’r fath wedi ei ddifwyno gymaint fel bod unrhyw ffigur neu fanylyn o bwys yn annarllenadwy

**Darpariaethau sy’n rheoleiddio sut y caiff cerbydau hacni eu dodrefnu neu eu darparu**.

3. Rhaid i berchennog cerbyd hacni:-

a) darparu ffyrdd digonol i unrhyw berson yn y cerbyd fedru cyfathrebu â’r gyrrwr;

b) peri i’r to neu’r gorchudd fod yn gyfan ac yn dal dŵr;

c) darparu unrhyw ffenestri angenrheidiol a dull o agor a chau dim llai nag un ffenestr ar bob ochr;

ch) peri bod clustogau ar y seddau neu eu bod wedi eu gorchuddio’n briodol;

d) peri bod carped priodol, mat neu orchudd addas arall dros y llawr;

dd) peri i’r gosodiadau a’r dodrefn gael eu cadw’n gyffredinol mewn cyflwr glân, wedi’u cynnal yn dda ac yn addas ym mhob ffordd ar gyfer gwasanaeth cyhoeddus;

e) darparu modd i wneud bagiau’n ddiogel os yw’r cerbyd wedi’i adeiladu fel bod modd cludo bagiau;

f) darparu diffoddwr tân effeithlon a fydd yn cael ei gario mewn safle fydd yn ei wneud yn rhwydd i’w ddefnyddio;

ff) darparu dau ddrws o leiaf i’w defnyddio gan y bobl sy’n cael eu cludo mewn cerbyd o’r fath, a dwy ffordd ar wahân i’r gyrrwr fynd i mewn ac allan.

4. Rhaid i berchennog cerbyd hacni sicrhau bod mesurydd tacsi wedi ei osod yn y cerbyd fydd wedi ei wneud, a’i osod yn sownd a’i gynnal a’i gadw yn y fath fodd fel ei fod yn cydymffurfio â’r gofynion canlynol, hynny yw:-

a) rhaid gosod allwedd, baner neu ddyfais arall ar y mesurydd tacsi a fydd, wrth ei droi, yn cychwyn peiriant y mesurydd ac yn peri i’r geiriau "AR LOG" ymddangos ar wyneb y mesurydd;

b) rhaid bod modd cloi y cyfryw allwedd, baner neu ddyfais arall yn y fath safle fel na fydd peiriant y mesurydd yn rhedeg na chost teithio yn cael ei chofnodi ar wyneb y mesurydd;

c) pan fo peirianwaith y mesurydd tacsi ar waith, rhaid bod cost teithio yn cael ei nodi ar wyneb y mesurydd mewn ffigurau sy’n eglur ac yn ddarllenadwy, nad yw’n fwy na chyfradd y gost y mae gan y perchennog neu’r gyrrwr yr hawl i’w hawlio a’i derbyn am logi’r cerbyd dros bellter yn unol â’r is-ddeddfau yn hynny o beth;

ch) rhaid i’r geiriau "COST TEITHIO” fod wedi eu hargraffu ar wyneb y mesurydd tacsi mewn llythrennau plaen fel ei bod yn amlwg bod y geiriau’n cyfeirio at y gost a gofnodir arno;

d) rhaid i’r mesurydd tacsi fod wedi ei osod yn y fath fodd fel bod pob llythyren a ffigur ar ei wyneb bob amser yn gwbl weladwy i unrhyw berson a gludir yn y cerbyd, ac i’r diben hwnnw rhaid bod modd i’r llythrennau a’r ffigurau gael eu goleuo’n addas yn ystod unrhyw gyfnod llogi;

dd) rhaid i’r mesurydd tacsi a’i holl ffitiadau fod wedi eu gosod yn y fath fodd yn y cerbyd â sêl neu offer arall fel na fydd yn ymarferol bosibl i’r un person ymyrryd â’r mesurydd ac eithrio drwy dorri, difrodi neu symud y sêl neu’r offer arall yn barhaol.

**Darpariaethau sy’n rheoleiddio ymddygiad perchnogion a gyrwyr cerbydau hacni sy’n rhedeg tacsi yn yr ardal a phenderfynu a ddylai gyrwyr o’r fath wisgo unrhyw fathodynnau a pha rai.**

5. Rhaid i yrrwr cerbyd hacni, y ceir mesurydd tacsi yn ei gerbyd:-

a) pan fydd yn sefyll neu’n disgwyl i gael ei logi, gadw’r allwedd, y faner neu’r ddyfais arall a osodwyd yn unol â’r Is-ddeddf yn hynny o beth wedi’i chloi yn y safle lle na chofnodir unrhyw gost teithio ar wyneb y mesurydd;

b) cyn dechrau taith, y codir tâl amdani yn ôl pellter neu amser, cychwyn peiriant y mesurydd drwy symud yr allwedd, y faner neu’r ddyfais arall, fel bod y geiriau ‘AR LOG’ yn ddarllenadwy ar wyneb y mesurydd a chadw peiriant y mesurydd yn rhedeg tan ddiwedd y cyfnod llogi;

c) peri i wyneb y mesurydd tacsi fod wedi ei oleuo’n briodol drwy gydol unrhyw ran o gyfnod llogi sef yn ystod yr amser rhwng hanner awr ar ôl machlud haul a hanner awr cyn codiad haul.

6 Rhaid i berchennog neu yrrwr cerbyd hacni beidio ag ymyrryd ag unrhyw fesurydd tacsi sydd wedi ei osod yn y cerbyd na’r ffitiadau na’r seliau cysylltiedig na chaniatáu i unrhyw berson arall wneud hynny.

7. Rhaid i yrrwr cerbyd hacni, pan fydd yn disgwyl i gael ei logi yn unrhyw stryd ond heb gael ei logi eto:-

a) pan fydd yn cyrraedd stand nad yw eisoes wedi’i feddiannu gan y nifer llawn o gerbydau sydd wedi’u hawdurdodi i’w feddiannu, barcio’r cerbyd yn syth y tu ôl i’r cerbyd neu’r cerbydau yn y stand fel ei fod yn wynebu i’r un cyfeiriad;

b) o bryd i’w gilydd, pan fydd unrhyw gerbyd arall yn union o’i flaen yn cael ei yrru i ffwrdd neu ei symud ymlaen, peri i’w gerbyd gael ei symud ymlaen er mwyn llenwi’r lle a ddefnyddiwyd cynt gan y cerbyd a yrrwyd i ffwrdd neu a symudwyd ymlaen.

c) yn yr Is-ddeddf hon ystyr "stand" yw stand am y tro:

(i) penodwyd o dan Adran 63 o Ddeddf Llywodraeth Leol (Darpariaethau Amrywiol), 1976 yn y Fwrdeistref.

8. Rhaid i berchennog neu yrrwr cerbyd hacni, pan fydd yn segur neu’n disgwyl i gael ei logi, beidio ag erfyn ar unrhyw berson, drwy alw allan neu mewn ffordd arall, i logi cerbyd o’r fath a rhaid iddo beidio â defnyddio gwasanaeth unrhyw berson arall i’r diben hwnnw.

9. Rhaid i berchennog cerbyd hacni ymddwyn mewn ffordd sifil a gweddus a rhaid iddo gymryd pob cam rhagofal rhesymol i sicrhau diogelwch personau sy’n cael eu cludo yn y cerbyd neu sy’n mynd i mewn neu allan ohono.

10 Rhaid i berchennog neu yrrwr cerbyd hacni sydd wedi cytuno neu sydd wedi ei logi i fod yn bresennol gyda’r cerbyd ar amser ac mewn lle penodedig, oni fydd wedi cael ei ddal yn ôl neu ei atal gan ryw achos digonol, fod yn bresennol gyda’r cerbyd hwnnw ar yr amser ac yn y lle a bennwyd.

11. Rhaid i berchennog cerbyd hacni pan fydd wedi cael ei logi i yrru i unrhyw gyrchfan neilltuol, yn amodol ar unrhyw gyfarwyddiadau a roddir gan y llogwr, fynd i’r gyrchfan honno ar hyd y llwybr byrraf posibl.

12. Rhaid i berchennog neu yrrwr cerbyd hacni beidio â chludo na chaniatáu cludo mewn cerbyd o’r fath nifer fwy o bersonau na’r nifer o bersonau a nodir ar y plât sydd wedi ei osod ar du allan y cerbyd.

13.

(a) Os oes bathodyn wedi cael ei ddarparu gan y Cyngor a’i ddanfon i yrrwr cerbyd hacni, rhaid iddo, pan fydd yn sefyll neu’n disgwyl i gael ei logi, a phan fydd wedi ei logi, wisgo’r bathodyn hwnnw mewn safle a modd fel ei fod yn gwbl weladwy.

(b) Os na chaiff trwydded y gyrrwr ei hadnewyddu neu os yw fel arall yn cael ei diddymu neu ei gwahardd dros dro, rhaid i fathodyn o’r fath gael ei ddychwelyd gan ddaliwr y drwydded i’r Cyngor o fewn saith niwrnod i rybudd gan Brif Weithredwr y Cyngor yn gofyn i ddaliwr y drwydded wneud hynny.

14. Rhaid i berchennog cerbyd hacni, sydd wedi ei adeiladu i gario bagiau, pan ofynnir iddo gan unrhyw berson sy’n llogi neu’n dymuno llogi’r cerbyd,

a) cludo nifer rhesymol o fagiau;

b) rhoi cymorth rhesymol wrth lwytho a dadlwytho;

c) rhoi cymorth rhesymol i’w symud i neu o fynedfa unrhyw adeilad, gorsaf neu fan lle y gall godi neu ollwng person o’r fath.

**Darpariaethau sy’n sicrhau bod unrhyw eiddo sy’n cael ei adael mewn cerbydau hacni yn cael ei gadw’n ddiogel ac yn cael ei ail-ddanfon a phennu’r taliadau sydd i’w gwneud mewn perthynas â hynny.**

15. Bydd rhaid i berchennog neu yrrwr cerbyd hacni, yn syth ar ôl terfynu unrhyw daith neu cyn gynted ag y bo’n ymarferol wedi hynny, chwilio’n ofalus yn y cerbyd am unrhyw eiddo a all fod wedi cael ei adael ynddo yn ddamweiniol.

16. Rhaid i berchennog neu yrrwr cerbyd hacni, os daw o hyd i unrhyw eiddo sydd wedi ei adael yn y cerbyd yn ddamweiniol gan unrhyw berson a gafodd ei gludo yn y cerbyd neu os caiff eiddo o’r fath ei drosglwyddo iddo:

a) Pan fo enw a chyfeiriad y perchennog yn hysbys, dychwelyd yr eiddo hwnnw i’r perchennog, o fewn 24 awr neu;

b) Mynd ag eiddo o’r fath o fewn 24 awr i unrhyw orsaf heddlu o fewn y Fwrdeistref;

c) Bydd gan y gyrrwr hawl i dderbyn oddi wrth unrhyw berson y caiff yr eiddo ei ail-ddanfon iddo swm o bum ceiniog yn y bunt o werth amcangyfrifedig yr eiddo (neu’r gost teithio am y pellter o’r man y darganfuwyd yr eiddo i swyddfa’r heddlu neu gyfeiriad y perchennog) pa un bynnag yw’r mwyaf, ond dim mwy na phum punt.

**Cosbau**

17. Bydd pob person a fydd yn troseddu yn erbyn unrhyw un o’r is-ddeddfau hyn yn agored ar gollfarn ddiannod i ddirwy, nad yw’n fwy na £100 ac, yn achos tramgwydd parhaus, i ddirwy bellach nad yw’n fwy na phum punt ar gyfer pob diwrnod y mae’r tramgwydd yn parhau ar ôl collfarn am hynny.

**Diddymu Is-ddeddfau**

18. Mae’r is-ddeddfau yn ymwneud â cherbydau hacni, a wnaed gan Gyngor Bwrdeistref Ogwr ar y 13eg dydd o Fedi 1978 ac a gadarnhawyd gan un o Is-ysgrifenyddion Gwladol Cynorthwyol Ei Mawrhydi ar yr 2il ddydd o Dachwedd 1978, drwy hyn wedi cael eu diddymu.

.